Instagram

**Instagram** (чытаецца — Інстаґрам) — бясплатны дастасунак абмену фатаздымкамі і відэазапісамі, які дазваляе карыстальнікам здымаць фатаграфіі і відэа, прымяняць да іх фільтры, а таксама распаўсюджваць іх праз свой сэрвіс і шэраг іншых сацыяльных сетак. Instagram робіць фатаграфіі ў квадратнай форме — як камэры Kodak Instamatic і Polaroid, і як любыя сярэднефарматныя камэры 6×6. Большасьць мабільных фотадастасункаў выкарыстоўвае суадносіны бакоў 3:2.

Гэты дастасунак сумяшчальны з прыладамі iPhone, iPad і iPod Touch на iOS 4.3 і вышэй, а таксама з тэлефонамі на плятформе Android 2.2 і вышэй з падтрымкай OpenGL ES 2. Распаўсюджваецца праз App Store і Google Play адпаведна.

У красавіку 2012 году Instagram быў набыты кампаніяй Facebook. Дакладны кошт пакупкі склаў 300 мільёнаў даляраў грашовымі сродкамі і 23 мільёны акцыяў кампаніі.

## Гісторыя
Распрацоўка Instagram пачалася ў Сан-Францыска, калі Кевін Сыстрам (*Kevin Systrom*) і Майк Крыгер (*Mike Krieger*) вырашылі пераарыентаваць свой праект Burbn на мабільныя фатаграфіі. Праграма зьявілася ў краме дастасункаў App Store кампаніі Apple 6 кастрычніка 2010 году.

Неўзабаве пасьля выпуску дастасунку да каманды далучыўся Джош Рыдэль у якасьці мэнэджара супольнасьці. У лістападзе 2010 году каманда папоўнілася Шэйнам Сўіні — інжынэрам праекту, а ў жніўні 2011 году — Джэсікай Золман як ІТ-эвангелісткай супольнасьці.

У студзені 2011 году да дастасунку былі дададзеныя хэштэгі для таго, каб было лягчэй знаходзіць карыстальнікаў і фатаздымкі.

У верасьні 2011 году была выпушчаная вэрсія дастасунку 2.0, у якой зьявіліся жывыя фільтры, імгненная зьмена нахілу, чатыры новыя фільтры, фатаграфіі высокага разрозьненьня, апцыянальныя межы, паварот адным клікам і абноўлены абразок. У красавіку 2012 году была выпушчаная вэрсія дастасунку для плятформы Android, якое за содні было запампаванае больш за мільён разоў.

9 красавіка 2012 г. Facebook абвясьціў пра набыцьцё мабільнага фотадастасунку Instagram за $ 1 млрд. Уладальнікам гэтага фатасэрвісу Facebook пералічыў 300 мільёнаў даляраў і перадаў каля 23 мільёнаў сваіх акцыяў. Акрамя таго, сацыяльная сетка абавязалася ў выпадку зрыву ўгоды выплаціць Instagram няўстойку ў 200 мільёнаў даляраў. У сувязі з купляй 25 чэрвеня выйшла абнаўленьне 2.5.0, у выніку якога ў Instagram зьявілася больш шчыльная інтэграцыя з Facebook.

У жніўні 2012 кожную сэкунду ў Instagram ставілася 575 лайкаў і дадаваўся 81 камэнтар. На Instagram карыстальнікі праводзілі ў сярэднім 257 хвілін на месяц, што на паўтары гадзіны больш, чым у Твітэры.

У канцы 2012 году Instagram анансаваў зьмену правілаў карыстальніцкай дамовы. Сярод новаўвядзеньняў павінны быў зьявіцца пункт, што Instagram атрымлівае правы на выкарыстаньне фатаграфіяў, што запампоўваюцца ягонымі карыстальнікамі, у тым ліку ў рэклямных мэтах. Гэта выклікала рэзкую крытыку ў грамадзтве, як сярод удзельнікаў Instagram, так і з боку юрыстаў па аўтарскім праве. Многія ўдзельнікі Instagram выдалілі свае ўліковыя запісы. Па зьвестках аналітычнай службы AppData, Instagram, магчыма, страціў да 25% карыстальнікаў — яго штодзённая наведвальнасьць зьнізілася з 16 млн да 12 млн. Чуткі аб адмове карыстальнікаў ад Instagram ударылі па акцыях Facebook. Сутыкнуўшыся з крытыкай і пратэстамі, кіраўніцтва сэрвісу перафармулявала спрэчны пункт карыстальніцкай дамовы, заявіўшы, што іх намеры былі няправільна зразумелыя.

У красавіку 2013 году Instagram паведаміў аб пачатку ўкараненьня сваёй новай распрацоўкі, якая дазволіць карыстальнікам адзначаць на фатаздымках сябе, сваіх сяброў, цікавыя месцы, а таксама вядомыя брэнды. Акрамя гэтага будзе прадастаўленая магчымасьць наладжваць сыстэму апавяшчэньняў аб новых адзнаках і, у тым ліку, рабіць іх прыватнымі.

У чэрвені 2013 Instagram анансаваў магчымасьць запісу відэа даўжынёй да 15 сэкундаў.

8 жніўня 2013 зьявілася інтэграцыя з сацыяльнай сеткай «Вконтакте».

У сучасным стане Інстаграм стаў зьбіраць вакол сабе розныя асобы, якія злоўжываюць сучаснымі тэхнічнымі сродкамі. Напрыклад, карыстаюцца сродкамі зьмены й паляпшэньня ўласнага выгляду на здымках. У Польшчы Чадаман стварыў песьню на тое пытаньне пад назваю Дзяўчына зь Інстаграма, якая стала адразу ж вядомай у Польшчы ў 2019 годзе.

## Маштабы
Да сьнежня 2010 году ў Instagram быў адзін мільён зарэгістраваных карыстальнікаў. У чэрвені 2011 году — ужо пяць мільёнаў. Да верасьня гэтая лічба падвоілася, а да сакавіка 2012 колькасьць карыстальнікаў дасягнула амаль 30 мільёнаў. Напрыканцы лютыга 2013 году Instagram абвясьціў аб 100 мільёнах актыўных карыстальнікаў.

Instagram паведаміў пра 100 мільёнаў запампаваных фатаграфіяў у ліпені 2012 году, у жніўні гэта колькасьць дасягнула 150 мільёнаў. У сакавіку 2014 году «Інстаграм» дасягнуў 200 млн штомесячных карыстальнікаў, якія запампавалі звыш 20 млрд фотаздымкаў. Штодзень абнародавалі па 60 млн здымкаў і пакідалі 1,6 млрд упадабаньняў.

## Фінансаваньне
5 сакавіка 2010 году, падчас працы над дастасункам Burbn, Кевін Сыстром закрыў раўнд фінансаваньня ў памеры 500 000 даляраў ад Baseline Ventures і Andreessen Horowitz. 2 лютага 2011 году было абвешчанае, што Instagram прыцягнуў 7 мільёнаў даляраў ад розных інвэстараў, у тым ліку ад Benchmark Capital, Джэка Дорсэя, Крыса Сака (праз фонд LOWERCASE Capital) і Адама Д’Анджэлё.

## Узнагароды
* У студзені 2011 году Instagram заняў другое месца ў намінацыі «Найлепшы мабільны дастасунак» ў конкурсе 2010 TechCrunch Crunchies.
* У траўні 2011 году часопіс Fast Company паставіў CEO Кевіна Сыстрама на 66-е месца ў сьпісе «100 самых крэатыўных людзей у бізнэсе ў 2011 годзе».
* У чэрвені 2011 году часопіс Inc уключыў заснавальнікаў Сыстрама і Крыгера ў сьпіс «30 тых, каму няма 30».
* У верасьні 2011 году Instagram выйграў у намінацыі «Найлепшы мясцовы дастасунак» ў конкурсе SF Weekly Web Awards.
* У 2011 годзе Састром і Крыгер зьявіліся на вокладцы верасьнёўскага выпуску часопіса 7×7.
* У сьнежні 2011 году Apple выбрала Instagram «дастасункам году для iPhone»

## Instagram прылады і сэрвісы
Папулярнасьць дастасунку справакавала зьяўленьне мноства распрацовак, так ці інакш зьвязаных з Instagram. У якасьці асобнага напрамку такіх распрацовак можна вылучыць праекты разнастайных прыладаў, прызначаных для працы з Instagram.

Першым з такіх прыладаў зьяўляецца Instagram Socialmatic Camera — камэра, дызайн якой выкананы ў стылі абразкі Instagram. Камэра дазваляе адразу апрацаваць фатаграфію і даслаць яе ў Instagram, а таксама мамантальна раздрукаваць фатаграфію. Такім чынам, распрацоўшчыкі прылады хочуць перанесьці Instagram у рэальны сьвет, прапаноўваючы карыстальнікам дзяліцца фатаздымкамі ня толькі ў сацыяльнай сетцы, але і ў жыцьці. Першыя мадэлі прадукту ADR студыі і Polaroid, якія можна будзе набыць ўжо ў 2013 годзе, будуць мець два аб’ектывы, сэнсарны дысплэй, міні-друкар з 4-ма картрыджамі, аптычны зум, 3G-модуль, а таксама абсталяваны WiFi і Bluetooth.

Другой прыладай зьяўляецца адмысловая лічбавая фатарамка Instacube, якая таксама выкананая ў стылістыцы абразкі Instagram і ўмее паказваць на сваім экране фатаграфіі са стужкі абранага Instagram акаўнта.

Таксама зьяўляюцца сэрвісы, якія дазваляюць надрукаваць фатаграфіі карыстальнікаў Instagram на розных прадметах — магнэты, падушкі, саколкі, палотны і інш.

## Пашырэньні
* **Instamap** — гэта дастасунак, які дазваляе знайсьці Instagram фатаграфіі па зададзеным геаграфічным месцазнаходжаньні або хэштэгу. Вынік можа быць адлюстраваны ў выглядзе галерэі або мапы;
* **100 Cameras in 1**- дастасунак для iPhone, які дазваляе накладаць яшчэ больш эфэктаў на фатаграфіі з Instagram.
* **Statigr.am** — бясплатны дастасунак, які дазваляе праглядаць статыстыку аб Instagram-рахунку, уключаючы інфармацыю аб пасьлядоўніках, лайках і камэнтарах;
* **4 K Stogram** — бясплатны дастасунак з адкрытым кодам, які дазваляе запампоўваць фатаграфіі Instagram на PC, Mac або Linux.

## Аналягі
* **BeautyBeat** — дастасунак, які дазваляе запампаваць свой малюнак, апрацаваць фільтрамі і падзяліцца зь сябрамі вынікам.

## Глядзіце таксама
* Артфотанэт

## Крыніцы

## Вонкавыя спасылкі
* instagram.com

Катэгорыя:Сацыяльныя сеткі
Катэгорыя:Праграмнае забесьпячэньне
Катэгорыя:Праграмнае забесьпячэньне для iOS
Катэгорыя:Праграмнае забесьпячэньне для Android